R. Chmel, minister kultúry SR: (2003-10-22):
V súčasnosti platný zákon o Slovenskej televízii bol prijatý v roku 1991 a bol prvým zákonom tohto typu v krajinách, pred ktorými stála úloha transformovať štátne a ideologicky riadené televízie na televízie verejnoprávne. Tento zákon splnil svoju funkciu. Dnes už však jeho znenie nezodpovedá vývoju, ktorý sa v mediálnej oblasti od roku 1991 na Slovensku udial. V roku 2000 prijala Národná rada nový zákon o vysielaní a retransmisii, ktorý nahradil prvý zákon  o rozhlasovom a televíznom vysielaní z roku 1991. Následne sa očakávalo prijatie nových zákonov o STV a Slovenskom rozhlase. Návrhy zákonov o STV a Slovenskom   rozhlase predložené ministerstvom kultúry v roku 2001 napokon neboli v tejto snemovni schválené. Úloha pripraviť nové zákony bola tak v Pláne legislatívnych úloh vlády určená nášmu ministerstvu na rok 2003. Nazdávam sa, že je už najvyšší čas na to, aby sa o u úlohách a poslaní verejnoprávnych médií začala nielen na tejto parlamentnej pôde, ale aj vo verejnosti  zmysluplná diskusia. Takouto príležitosťou o. i. by mohol už v najbližšej budúcnosti byť každoročný odpočet Slovenskej televízie a Slovenského rozhlasu v parlamente, ak budú prijaté návrhy zákonov, ktoré tu dnes v prvom čítaní predkladám. Ministerstvo kultúry vychádzalo pri príprave návrhu zákona o STV z analýz dvanásťročného vývoja verejnoprávneho vysielania na Slovensku, z diskusií k návrhu zákona predloženého v roku 2001 a z diskusií s odbornou verejnosťou. Do procesu prípravy zákona sa zapojilo množstvo subjektov, z ktorých mnohé svojimi kompetentnými pripomienkami majú zásluhu na znení návrhu zákona, ktoré ministerstvo predkladá na rokovanie Národnej rady. Hlavným cieľom zákona je vytvorenie vyhovujúcich podmienok pre plnenie tzv. služby verejnosti v oblasti televízneho vysielania. Prvým predpokladom je veľmi presné a jednoznačné definovanie toho, čo Slovenská televízia má robiť. Zároveň je dôležité zabezpečiť transparentné používanie verejných zdrojov, ktoré Slovenská televízia prostredníctvom koncesionárskych poplatkov získava. Pre stabilizované fungovanie verejnoprávnych médií je podstatné, aby mohli získavať aj prostriedky z podnikateľských aktivít. Náš vládny návrh zákona vytvára podmienky pre efektívne a zároveň kontrolovateľné podnikanie tým, že v prvom rade prevádza na STV majetok štátu, ktorý má dnes Slovenská televízia len vo svojej správe. Zároveň vládny návrh zákona vyníma hospodárenie STV spod zákona  o rozpočtových pravidlách, čím umožňuje definitívne náležitú nezávislú existenciu tejto inštitúcie. V oblasti riadenia verejnoprávnych médií vychádza vládny návrh zákona zo štandardov, aké sú v rovnakých médiách krajín Európskej únie, a preto navrhujeme zmenu spôsobu voľby generálneho riaditeľa a zmenu spôsobu voľby Rady STV, zavedenie rotačného princípu pri členoch rady a zriadenie dozornej komisie ako kontrolného orgánu pre oblasť hospodárenia. Vážené pani poslankyne, vážení páni poslanci, spomenul som len najdôležitejšie zmeny, ktoré vládny návrh  zákona o STV obsahuje. Považujem za veľmi dôležité, aby legislatívny rámec fungovania verejnoprávnych médií bol komplexný a zodpovedal súčasným požiadavkám. Aj vzhľadom na fakt, že sme v tomto roku pristúpili na nepopulárne zvýšenie koncesionárskych poplatkov, sme podľa môjho názoru občanom takýto komplexný zákon dlžní. Ďakujem pekne, pani podpredsedníčka. Z. Martináková, podpredsedníčka NR SR: Ďakujem, pán minister. Spravodajcom, ktorého určil navrhnutý gestorský výbor, výbor pre vzdelanie, vedu, šport a mládež a kultúru a médiá, je pán poslanec Tomáš Galbavý. Prosím ho, aby sa ujal slova.